71. ΑΠΟΦΑΣΙΣ ΠΡΟΕΔΡΟΥ ΚΥΒΕΡΝΗΣΕΩΣ της 31 Ιουλ./3 Αυγ. 1965 (ΦΕΚ Α΄ 156) Περί προσθήκης διατάξεως εις τον Οργανισμόν της Αγροτικής Τραπέζης της Ελλάδος. Έχοντες υπ’ όψιν: α)Τας διατάξεις του άρθρ. 1 του Ν.Δ. 3874/1958 «περί τροποποιήσεως και συμπληρώσεως ενίων των περί Αγροτικής Τραπέζης της Ελλάδος κλπ. κειμένων διατάξεων». β)Την υπ’ αριθ. 13 της 1.6.65 απόφασιν του Διοικητικού Συμβουλίου της Α.Τ.Ε. και γ)Την υπ’ αριθ. 165453/7184/δις/30.7.65 κοινήν πρότασιν των Υπουργών Συντονισμού και Γεωργίας, αποφασίζομεν: Εγκρίνομεν την δια της υπ’ αριθ. 165453/7184/δις/30.7.65 κοινής προτάσεως των Υπουργών Συντονισμού και Γεωργίας υποβληθείσαν ημίν υπ’ αριθ. 13/1.6.1965 απόφασιν του Διοικητικού Συμβουλίου της Α.Τ.Ε. «περί προσθήκης διατάξεως εν τω Οργανισμώ αυτής», εχούσης ούτω: Το Διοικητικόν Συμβούλιον της Αγροτικής Τραπέζης της Ελλάδος έχον υπ’ όψει τας διατάξεις του άρθρ. 1 του Ν.Δ. 3874/1958 εγκρίνει (συνεδρ. 13/1.6.65) την προσθήκην της κάτωθι διατάξεως εν τω Οργανισμώ της Τραπέζης: «Δι αποφάσεως του Διοικητικού Συμβουλίου λαμβανομένης μετά πρότασιν του Διοικητού, δύναται να χορηγήται εις τους Μηχανικούς, Υπομηχανικούς, Εργοδηγούς, Σχεδιαστάς και εις τους προς τούτους εξομοιουμένους ειδικούς τεχνικούς υπαλλήλους μηνιαίον τεχνικόν επίδομα». Η παρούσα δημοσιευθήτω δια της Εφημερίδος της Κυβερνήσεως. 